สรุปภาวะตลาดต่างประเทศวันศุกร์
สรุปภาวะตลาดต่างประเทศประจำวันที่ 26 ส.ค.59
29 ส.ค. 2559

ดัชนีดาวโจนส์ตลาดหุ้นนิวยอร์กปิดลบ เมื่อวันศุกร์ (26 ส.ค.) หลังจากนายสแตนลีย์ ฟิสเชอร์ รองประธานธนาคารกลางสหรัฐ (เฟด) ได้ออกมาส่งสัญญาณว่า เฟดอาจจะปรับขึ้นอัตราดอกเบี้ยในเดือนหน้า โดยการแสดงความคิดเห็นของนายฟิสเชอร์ส่งผลให้ตลาดร่วงลงทันที หลังจากที่ช่วงก่อนหน้านี้ ตลาดได้ดีดตัวขึ้นขานรับถ้อยแถลงของนางเจเน็ต เยลเลน ประธานเฟดที่บ่งชี้ว่า การปรับขึ้นอัตราดอกเบี้ยมีแนวโน้มเป็นไปอย่างค่อยเป็นค่อยไป
ดัชนีเฉลี่ยอุตสาหกรรมดาวโจนส์ปิดที่ 18,395.40 จุด ลดลง 53.01 จุด หรือ -0.29% ดัชนี NASDAQ ปิดที่ 5,218.92 จุด เพิ่มขึ้น 6.72 จุด หรือ +0.13% ดัชนี S&amp;P500 ปิดที่ 2,169.04 จุด ลดลง 3.43 จุด หรือ -0.16%
 
ตลาดหุ้นยุโรปปิดบวก เมื่อวันศุกร์ (26 ส.ค.) หลังจากนางเจเน็ต เยลเลน ประธานธนาคารกลางสหรัฐ (เฟด) ได้แสดงมุมมองที่เป็นบวกต่อเศรษฐกิจสหรัฐ ในการแถลงต่อที่ประชุมประจำปีของเฟดซึ่งจัดขึ้นที่เมืองแจ็คสัน โฮลเมื่อวานนี้ นอกจากนี้ นางเยลเลนไม่ได้ระบุกรอบเวลาที่ชัดเจนเกี่ยวกับการปรับขึ้นอัตราดอกเบี้ย
ดัชนี Stoxx Europe 600 ปรับขึ้น 0.5% ปิดที่ 343.72 จุด
ดัชนี CAC-40 ตลาดหุ้นฝรั่งเศสปิดที่ 4,441.87 จุด เพิ่มขึ้น 35.26 จุด หรือ +0.80% ดัชนี DAX ตลาดหุ้นเยอรมันปิดที่ 10,587.77 จุด เพิ่มขึ้น 58.18 จุด หรือ +0.55% ดัชนี FTSE 100 ตลาดหุ้นลอนดอนปิดที่ 6,838.05 จุด เพิ่มขึ้น 21.15 จุด, +0.31%
 
ตลาดหุ้นลอนดอนปิดบวก เมื่อวันศุกร์ (26 ส.ค.) หลังจากนางเจเน็ต เยลเลน ประธานธนาคารกลางสหรัฐ (เฟด) ไม่ได้ระบุกรอบเวลาที่ชัดเจนเกี่ยวกับการปรับขึ้นอัตราดอกเบี้ย และยังได้แสดงมุมมองที่เป็นบวกต่อเศรษฐกิจสหรัฐ โดยนางเยลเลนได้แสดงความคิดเห็นดังกล่าวในการประชุมประจำปีของเฟดที่เมืองแจ็คสัน โฮล รัฐไวโอมิ่ง เมื่อวานนี้
ดัชนี FTSE 100 ตลาดหุ้นลอนดอนปิดที่ 6,838.05 จุด เพิ่มขึ้น 21.15 จุด หรือ +0.31%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อวันศุกร์ (26 ส.ค.) ขานรับถ้อยแถลงของนางเจเน็ต เยลเลน ประธานธนาคารกลางสหรัฐ (เฟด) ที่ระบุว่า การปรับขึ้นอัตราดอกเบี้ยมีแนวโน้มเป็นไปอย่างค่อยเป็นค่อยไป นอกจากนี้ ตลาดน้ำมันยังได้รับแรงหนุนหลังจากบริษัทเบเกอร์ ฮิวจ์ ซึ่งเป็นผู้ให้บริการข้อมูลเกี่ยวกับอุตสาหกรรมน้ำมันสหรัฐ รายงานว่า จำนวนแท่นขุดเจาะน้ำมันที่เปิดใช้งานในสหรัฐมีจำนวนคงที่ในสัปดาห์ที่ผ่านมา
สัญญาน้ำมันดิบ WTI ส่งมอบเดือนต.ค.เพิ่มขึ้น 31 เซนต์ หรือ 0.7% ปิดที่ 47.64 ดอลลาร์/บาร์เรล
สัญญาน้ำมันดิบเบรนท์ส่งมอบเดือนต.ค.เพิ่มขึ้น 25 เซนต์ หรือ 0.5% ปิดที่ 49.92 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อวันศุกร์ (26 ส.ค.) หลังจากนางเจเน็ต เยลเลน ประธานธนาคารกลางสหรัฐ (เฟด) แถลงในการประชุมประจำปีของเฟดที่เมืองแจ็คสัน โฮลว่า การปรับขึ้นอัตราดอกเบี้ยมีแนวโน้มเป็นไปอย่างค่อยเป็นค่อยไป อย่างไรก็ตาม สัญญาทองคำขยับขึ้นเพียงเล็กน้อยเนื่องจากแรงบวกในตลาดถูกสกัดลงหลังจากสกุลเงินดอลลาร์แข็งค่าเมื่อเทียบกับสกุลเงินหลักๆ
สัญญาทองคำตลาด COMEX (Commodity Exchange) ส่งมอบเดือนธ.ค.เพิ่มขึ้น 1.3 ดอลลาร์ หรือ 0.1% ปิดที่ 1,325.9 ดอลลาร์/ออนซ์
สัญญาโลหะเงินส่งมอบเดือนก.ย.ปรับตัวขึ้น 16.2 เซนต์ หรือ 0.88% ปิดที่ 18.651 ดอลลาร์/ออนซ์
สัญญาพลาตินัมส่งมอบเดือนต.ค.เพิ่มขึ้น 70 เซนต์ หรือ 0.06% ปิดที่ 1,077.7 ดอลลาร์/ออนซ์
สัญญาพัลลาเดียมส่งมอบเดือนธ.ค.พุ่งขึ้น 6.35 ดอลลาร์ หรือ 0.9% ปิดที่ 693.75 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อวันศุกร์ (26 ส.ค.) หลังจากนางเจเน็ต เยลเลน ประธานธนาคารกลางสหรัฐ (เฟด) ได้แถลงในการประชุมประจำปีของเฟดที่เมืองแจ็คสัน โฮลเมื่อวานนี้ว่า ปัจจัยต่างๆที่สนับสนุนการปรับขึ้นอัตราดอกเบี้ยของเฟด ได้เพิ่มมากขึ้นในช่วงหลายเดือนที่ผ่านมา นอกจากนี้ นางเยลเลนยังได้แสดงมุมมองที่เป็นบวกต่อเศรษฐกิจสหรัฐ
ดอลลาร์สหรัฐแข็งค่าขึ้นเมื่อเทียบกับเงินเยนที่ระดับ 101.87 เยน จากระดับของวันพฤหัสบดีที่ 100.56 เยน และแข็งค่าขึ้นเมื่อเทียบกับฟรังค์สวิสที่ระดับ 0.9789 ฟรังค์ จากระดับ 0.9680 ฟรังค์
ยูโรอ่อนค่าลงแตะระดับ 1.1185 ดอลลาร์สหรัฐ จากระดับ 1.1281 ดอลลาร์สหรัฐ ขณะที่เงินปอนด์อ่อนค่าลงแตะระดับ 1.3127 ดอลลาร์สหรัฐ จากระดับ 1.3169 ดอลลาร์สหรัฐ และดอลลาร์ออสเตรเลียอ่อนค่าลงแตะระดับ 0.7554 ดอลลาร์สหรัฐ จากระดับ 0.7614 ดอลลาร์สหรัฐ